Na temelju članka 35. stavak 1. alineja 4., u svezi s člankom 20. Zakona o predškolskom odgoju i obrazovanju (NN 10/97., 107/07., 94/13. i 98/19.) i članka 47. Statuta Dječjeg vrtića Dugi Rat (u nastavku teksta Dječji vrtić) Upravno vijeće Dječjeg vrtića Dugi Rat nakon prethodne suglasnosti Općinskog vijeća Općine Dugi Rat \_\_\_\_\_\_\_\_\_\_\_ na \_\_\_\_\_ sjednici održanoj \_\_\_\_\_\_ donijelo je

**PRAVILNIK O UPISU DJECE I PRAVIMA I**

**OBVEZAMA KORISNIKA USLUGA**

1. **OPĆE ODREDBE**

Članak 1.

(1) Ovim Pravilnikom o upisu djece i ostvarivanju prava i obveza korisnika usluga u Dječjem vrtiću (u nastavku teksta: Pravilnik) uređuje se postupak upisa djece u Dječji vrtić, način organiziranja i ostvarivanja programa predškolskog odgoja, obrazovanja i socijalne skrbi djece predškolske dobi, te prava i obveze roditelja odnosno skrbnika djece - korisnika usluga u Dječjem vrtiću.

Članak 2.

(1) U Dječjem vrtiću ostvaruju se sljedeći programi za djecu predškolske dobi:

* redoviti programi njege, odgoja, naobrazbe, zdravstvene zaštite, prehrane i socijalne skrbi djece predškolske dobi (u daljnjem tekstu: redoviti programi) usklađeni s radnim vremenom zaposlenih roditelja i potrebama djeteta,
* program predškole za djecu u godini prije polaska u osnovnu školu, a za djecu s teškoćama u razvoju dvije godine prije polaska u osnovnu školu,
* drugi razvojno orijentirani i socijalizacijski programi predškolskog odgoja u skladu s potrebama djece i zahtjevima roditelja.

(2) Na osnovi javnih ovlasti dječji vrtić obavlja sljedeće poslove:

* upise djece u dječji vrtić i ispise s vođenjem odgovarajuće dokumentacije
* izdavanje potvrda i mišljenja
* upisivanje podataka o dječjem vrtiću u zajednički elektronički upisnik.

(3) Ako dječji vrtić odlučuje o navedenim poslovima ili drugim poslovima koje na temelju zakona obavlja na osnovi javnih ovlasti, odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama Zakona o općem upravnom postupku.

(4) Vrtić obavlja djelatnost na temelju Godišnjem plana i programa rada koji se donosi za pedagošku godinu, koja traje od 1. rujna tekuće godine do 31. kolovoza naredne godine.

1. **UPIS DJECE U PROGRAME DJEČJEG VRTIĆA**

Članak 3.

(1) Pravilnik donosi Upravno vijeće nakon pribavljene suglasnosti od Općine Dugi Rat sukladno članku 35. Zakona o predškolskom odgoju i obrazovanju (NN, 10/97., 107/07., 94/13., 98/19.)

(2) Način ostvarivanja prednosti pri upisu djece u Dječji vrtić utvrđuje osnivač dječjeg vrtića svojim aktom (članak 20. Zakona o predškolskom odgoju i obrazovanju (NN, 10/97., 107/07., 94/13., 98/19.)

(3) Upisi djece u redovite programe Vrtića obavljaju se u skladu sa Godišnjim planom i programom rada i Kurikulumom vrtića u pravilu tijekom travnja tekuće za iduću pedagošku godinu.

(4) Redovni jaslički program namijenjen je djeci od navršenih 12 mjeseci života do 3 godine života. Kao prag za upis u jaslice uzima se dijete koje je do 31. kolovoza u godini u kojoj se provode upisi navršilo 12 mjeseci života. Pravo na upis imaju i djeca koja pune 12 mjeseci života u tekućoj pedagoškoj godini.

(5) Redovni vrtićki program namijenjen je djeci od navrđene 3 godine života do polaska u osnovnu školu. Kao prag za upis u vrtićke skupine uzima se dijete koje je do 31. kolovoza u godini u kojoj se provode upisi navršava 3 godine života pa do polaska u školu.

(6) Upisi u ostale programe (posebni programi i program predškole) se odvijaju po potrebi tijekom pedagoške godine.

(7) Djeca mlađa od 12 mjeseci primat će se u Vrtić kada se za to osiguraju potrebni uvjeti.

(8) Vrtić je dužan osigurati upis sve djece koja se nalaze u godini prije polaska u osnovnu školu time da se isti raspoređuju u programe prema ostvarenom broju bodova.

(9) Svake godine prilikom upisa(obnove ugovora) svi roditelji/korisnici usluga su dužni dati upisninu od 100, 00 kn.

Članak 4.

(1) Za dijete s teškoćama u razvoju roditelj potpisuje Opservacijski ugovor u trajanju od 3 mjeseca te se provodi pedagoška opservacija, a o duljini dnevnog boravka djeteta u vrtiću tijekom opservacije odlučuje opservacijski tim.

(2) Opservacijski tim čine stručni suradnik/ci, zdravstvena voditeljica, ravnateljica i odgojitelji u čiju odgojnu skupinu ide dijete.

(3) Dječji vrtić zadržava pravo izmjene korištenja uvjeta programa nakon provedene pedagoške opservacije djeteta. Sukladno psihofizičkom stanju djeteta, sigurnosti i ostvarivanja odgojno – obrazovnog programa za drugu djecu Dječji vrtić donosi jednu od sljedećih odluka:

1. Produljenje vremenskog trajanja boravka djeteta u skupini
2. Skraćenje vremenskog trajanja boravka djeteta u skupini
3. Promjena odgojno – obrazovnog programa
4. Ispis djeteta ako opservacijski tim procijeni da boravak djeteta u vrtiću/jaslicama nije u najboljem interesu djeteta

(4) Mogućnost i uvjete boravka djece s teškoćama u razvoju u vrtiću/jaslicama tijekom ljetnih i zimskih praznika procjenjuje stručna služba ustanove.

Članak 5.

(1) Prednost pri upisu imaju djeca s navršenom jednom godinom života pa do polaska u osnovnu školu, državljani Republike Hrvatske čiji roditelji imaju prebivalište na području Općine Dugi Rat.

(2) Djeca s područja drugih jedinica lokalne samouprave, ukoliko ima slobodnih mjesta te ukoliko druga jedinica lokalne samouprave sufinancira smještaj djece u vrtiću ili uz plaćanje pune ekonomske cijene od strane roditelja ili skrbnika.

Članak 6.

(1) Pravo na organizirane programe u Vrtiću ostvaruju roditelji podnositelji zahtjeva prema prioritetima utvrđenim Zakonom i ovim Pravilnikom primjenom sljedećih kriterija:

1.Zaposlenost roditelja/skrbnika

1. Dijete iz obitelji samohranog zaposlenog roditelja - **80 bodova**
2. Dijete iz obitelji samohranog nezaposlenog roditelja - **40 bodova**
3. Dijete iz obitelji oba uposlena roditelja - **60 bodova**
4. Dijete iz obitelji jednog uposlenog roditelja - **30 bodova**
5. Dijete iz obitelji jednog uposlenog roditelja, a drugi je redoviti student - **60 bodova**
6. Dijete iz obitelji gdje su oba roditelja redoviti studenti - **60 bodova**
7. Dijete iz obitelji gdje je jedan roditelj zaposlen, a drugi umirovljenik **- 30**
8. Dijete iz obitelji gdje su oba roditelja umirovljenici **- 20**
9. Dijete iz obitelji gdje su oba roditelja nezaposlena **- 10**

2.Socijalni status obitelji

1. Dijete iz obitelji bez oba roditelja- **100 bodova**
2. Dijete iz udomiteljske obitelji- **80**
3. Dijete iz obitelji gdje postoje teži oblici socijalne patologije ili u teškim socijalnim uvjetima - **15 bodova**
4. Dijete iz obitelji koja prima dječji doplatak - **5 bodova**
5. Dijete iz obitelji s troje djece i više- **5 bodova**

3.Invalidnost i zdravstveno stanje u obitelji

1. Dijete s teškoćama u razvoju prema Rješenju HZZO-a ili Nalazu i mišljenju jedinstvenog tijela vještačenja - 10 **bodova**
2. Dijete čiji je roditelj žrtva ili invalid Domovinskog rata **- 10 bodova**
3. Dijete iz obitelji s težom bolesti ili invalidnosti roditelja ili djeteta člana zajedničkog domaćinstva - **10 bodova**

4. Ostalo

1. Dijete u godini prije polaska u osnovnu školu - **10 bodova**

(2) Invalidnost se dokazuje Rješenjem nadležne liječničke komisije, teškoće u razvoju Rješenjem o kategorizaciju Centra za socijalnu skrb a teška bolest roditelja ili djeteta potvrdom specijaliste ili liječnika primarne zdravstvene zaštite.

(3) Bodovi utvrđeni po kriteriju 1. iz ovog članka ne mogu se zbrajati, dok se bodovi po ostalim kriterijima mogu zbrajati.

(4) Bodovi utvrđeni po kriterijima ovog Pravilnika zbrajaju se i na temelju ukupnog broja bodova utvrđuje se lista prioriteta-čekanja na koju se redom stavljaju podnositelji zahtjeva od većeg broja bodova do najmanjeg.

(5) Ako više podnositelja zahtjeva ima isti broj bodova, prednost pri upisu ima dijete starije kronološke dobi. Ako je i u tom slučaju isti broj bodova prednost pri upisu se određuje prema abecednom redu prezimena djeteta.

(6) Djeca koja se tijekom godine ispišu iz vrtića/jaslica iz bilo kojih razloga a žele se ponovno upisati u vrtić/jaslice, u novoj pedagoškoj godini nemaju nikakvu prednost pri upisu. Za njih vrijede isti kriteriji kao i za svu novo prijavljenu djecu po kriterijima utvrđenim ovim Pravilnikom.

(7) Ukoliko je kapacitet Vrtića veći od potreba i interesa za upis djece, prijem će se vršiti neovisno o utvrđenim prioritetima, ali su roditelji dužni dostaviti podatke o ispunjavanju utvrđenih prioriteta.

Članak 7.

(1) U skladu s Planom upisa, u Dječjem vrtiću svake godine objavljuje se Oglas za upis djece radi ostvarivanja programa predškolskog odgoja.

(2) Oglas se objavljuje na mrežnim stranicama Dječjeg vrtića Dugi Rat te na oglasnim pločama u svakom odjeljenju Vrtića. Oglas mora sadržavati sve potrebne upute za roditelje/skrbnike, a obavezno: rok za podnošenje zahtjeva i mjesto podnošenja zahtjeva, naznaku osnovne dokumentacije koja se prilaže uz zahtjev, rok i mjesto objave rezultata upisa i način ostvarivanja prava učesnika u postupku upisa.

Članak 8.

(1) Roditelj odnosno skrbnik podnosi zahtjev za upis djeteta u određeni program Dječjeg vrtića. (2) Uz Zahtjev za upis djeteta roditelj/ skrbnik prilaže:

* + Izvadak iz matice rođenih ili rodni list
  + Potvrdu o mjestu prebivališta djeteta ili preslika osobne iskaznice
  + Presliku osobnih iskaznica roditelja/skrbnika
  + Podatke o članovima zajedničkog domaćinstva
  + Potvrde o statusu zaposlenosti roditelja/staratelja (elektronički zapis o radno pravnom statusu)
  + Rješenje o stupnju invalidnosti
  + Liječničku potvrdu specijaliste o težoj bolesti roditelja djeteta odnosno djeteta člana zajedničkog domaćinstva
  + Nalaz i mišljenje jedinstvenog tijela vještačenja za djecu s teškoćama u razvoju
  + Potvrda Centra za socijalnu skrb o socijalnom statusu
  + Potvrda o statusu redovnog studenta
  + Rješenje o pravu na dječji doplatak
  + Dokaz o statusu samohranog roditelja (smrtni list za preminulog roditelja, potvrda o nestanku drugog roditelja ili dokaz da je drugi roditelj lišen roditeljske skrbi) ili da mu je roditeljska skrb u mirovanju

Članak 9.

(1) Upravno vijeće Dječjeg vrtića, na prijedlog Komisije za upis, donosi Rješenje o rezultatima upisa u roku od 15 dana po zaključenju roka za podnošenje zahtjeva za upis.

(2) Komisiju za upis čine ravnateljica, stručna služba vrtića i zdravstvena voditeljica.

(3) Dječji vrtić mora dovršiti sve poslove oko upisa najkasnije do 1. kolovoza tekuće godine.

(4) Roditelj odnosno skrbnik nezadovoljan Rješenjem o rezultatima upisa ili rasporeda svog djeteta može izjaviti Žalbu Upravnom vijeću u roku od 10 dana od dana objave Rješenja o rezultatima upisa.

(5) Upravno vijeće odlučuje o žalbi sukladno Zakonu o općem upravnom postupku.

(6) O svojoj odluci Upravno vijeće izvještava roditelja/ skrbnika djeteta.

**III. OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

Članak 10.

(1) Roditelj/skrbnik djeteta ima pravo prije početka ostvarivanja programa biti upoznat s uvjetima boravka djeteta te pravima i obvezama korisnika usluga.

(2) Roditelj/skrbnik djeteta ima pravo na redovite individualne razgovore i roditeljske sastanke o razvoju i napredovanju djeteta te na sudjelovanje u različitim oblicima suradnje s Dječjim vrtićem.

(3) Roditelj/skrbnik djeteta ima pravo podnositi zahtjeve nadležnim tijelima Dječjeg vrtića radi zaštite pojedinačnih prava djeteta.

(4) Roditelj/skrbnik djeteta ima pravo sudjelovati u upravljanju Dječjim vrtićom na način utvrđen Zakonom o predškolskom odgoju i obrazovanju i Statutom Dječjeg vrtića, birati i biti biran za predstavnika roditelja korisnika usluga u Upravnom vijeću Dječjeg vrtića.

Članak 11.

(1) Roditelji djece korisnika usluga Dječjeg vrtića imaju pravo na umanjenje sudjelovanja u cijeni programa na način kako slijedi:

* djeca samohranog roditelja (umrlog ili nestalog jednog roditelja) sudjeluju sa 50% odgovarajućeg iznosa sudjelovanja. Ukoliko je u vrtiću više djece istog samohranog roditelja svi sudjeluju sa 50% od utvrđenog iznosa.
* Djeca bez oba roditelja oslobađaju se sudjelovanja u cijeni programa
* Roditelji s više djece u Vrtiću sudjeluju na način da drugo dijete plaća 80% cijene boravka a svako sljedeće dijete ima dodatnih 10% popusta (treće plaća 70%, četvrto 60%,…)Popust se obračunava na manji iznos ili manje iznose.
* Djeca djelatnika Vrtića sudjeluju sa 50% od punog iznosa boravka koji koristi
* Roditelji djece korisnika programa vrtića koji uslijed duže bolesti, odnosno preko 30 dana, ne koriste program vrtića plaćaju 50% utvrđene cijene programa i to na temelju potvrde liječnika.

Članak 12.

(1) Roditelj/ skrbnik početkom svake pedagoške godine dužan je sklopiti Ugovor o ostvarivanju programa s Dječjim vrtićem, odnosno Aneks osnovnom ugovoru o ostvarivanju redovitog programa ranog i predškolskog odgoja djece.

(2) Roditelj koji se po pozivu vrtića zbog potpisivanja ugovora u roku od 8 dana ne odazove smatrat će se da je odustao od upisa djeteta.

(3) Roditelj djeteta koje je upisano u vrtić/jaslice dužan je u mjesecu travnju potpisati Obrazac za produženje ugovora za svaku sljedeću pedagošku godinu.

(4) Premještaj djece iz jasličkih u vrtićke skupine obavlja se do popunjenja kapaciteta vrtićkih skupina, a pravo prednosti pri premještaju u vrtićke skupine imaju djeca starije kronološke dobi.

(5) Roditelji imaju mogućnost predaje zahtjeva za promjenom programa/objekta vrtića/jaslica ukoliko za to postoje opravdani razlozi, a realizacija premještaja obavlja se sukladno slobodnim mjestima u željenom programu.

(6) Ustanova može zbog uvjeta rada, organizacije djelatnosti, primjene pedagoških standarda ili određenih izvanrednih okolnosti premjestiti dijete iz jedne u drugu odgojno – obrazovnu skupinu ili iz jednog područnog objekta u drugi.

(7) Dječji vrtić može izmijeniti uvjete ostvarivanja programa za dijete ili otkazati ostvarivanje programa u slučaju značajnih promjena zdravstvenog stanja ili razvojnog statusa djeteta koje uoči stručni tim Dječjeg vrtića, a na temelju obavljenih pretraga i mišljenja nadležnih službi te provedene psihološke i pedagoške opservacije djeteta, ako je to u interesu razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu.

(8) U skladu s odlukama nadležnog tijela Dječjeg vrtića, stručni tim zadržava pravo promjene odgojnog zaposlenika tijekom godine, ukoliko to zahtijevaju organizacijski uvjeti.

Članak 13.

(1) Prema Programu zdravstvene zaštite djece, higijene i pravilne prehrane djece u dječjim vrtićima (NN, 10/97, 105/02, 55/06, 121/07), upis djeteta u Dječji vrtić uvjetuje se urednim cijepljenjem protiv bolesti te kao dio obvezne upisne dokumentacije roditelj je dužan dostaviti ustanovi potvrdu o obavljenom sistematskom zdravstvenom pregledu predškolskog djeteta prije upisa u Dječji vrtić, a iz koje je razvidno kako je dijete redovito cijepljeno prema propisanom Programu obveznog cijepljenja.

(2) Roditelj/skrbnik ne smije dovoditi u Dječji vrtić bolesno dijete, a nakon završenog liječenja treba dostaviti potvrdu nadležnog liječnika kojom se dozvoljava djetetu ponovni boravak u Dječjem vrtiću.

(3) Roditelj/skrbnik treba izvijestiti odgojitelja odgojne skupine u roku od 24 sata o razlozima izostanka djeteta.

(4) Roditelj/skrbnik treba se odazvati pozivima za roditeljske sastanke i druge oblike suradnje roditelja s Dječjim vrtićem u cilju praćenja razvoja i napredovanja djeteta.

Članak 14.

(1) Roditelj/skrbnik, neposredni korisnik usluga, dužan je sudjelovati u cijeni programa koji ostvaruje njegovo dijete/djeca na način utvrđen ovim Pravilnikom kako slijedi:

|  |  |
| --- | --- |
| Za program jaslica | 715,00 kn |
| Za 10-satni program | 605,00 kn |
| Za 8-satni program | 495,00 kn |
| Za 6-satni program | 385,00 kn |
| Za 5-satni program | 330,00 kn |

(2) O promjeni visine sudjelovanja roditelja iz prethodnog stavka odlučuje osnivač uz prethodnu suglasnost Općinskog vijeća Općine Dugi Rat.

Članak 15.

(1) Korisnik se obavezuje da će cijenom vrtića-jaslica participirati 12 mjeseci. Tijekom srpnja i kolovoza, ako dijete ne pohađa vrtić-jaslice, roditelj sudjeluje s 30% od cijene boravka koji koristi.

Članak 16.

(1) Roditelj/skrbnik korisnik programa vrtića/jaslica dužan je sudjelovanje u cijeni programa uplaćivati na žiro račun Vrtića broj: ***HR9623400091110994597*** najkasnije do 15-tog tekućeg mjeseca za taj mjesec i o tome predočiti dokaz, odnosno kopiju uplatnice, upravi vrtića ili odgojitelju.

Članak 17.

(1) Ako roditelj/skrbnik ne izvrši obvezu uplate mjesečnog iznosa sudjelovanja u cijeni programa u roku 30 dana od isteka zadnjeg dana dospijeća obveze, Vrtić će istom otkazati pružanje usluga, a potraživanja će naplatiti putem suda.

Članak 18.

(1) Ako korisnik usluga ispisuje dijete iz Vrtića, dužan je o tome obavijestiti Vrtić pismenim putem najmanje 15 dana prije ispisivanja djeteta. Korisnik usluga dužan je podmiriti troškove korištenja usluga do dana ispisivanja djeteta.

Članak 19.

(1) Vrtić može otkazati pružanje usluga djetetu za slučaj nemarnog i neodgovornog odnosa korisnika usluga prema Vrtiću a u skladu s općim aktima Vrtića.

Članak 20.

(1) Vrtić i roditelj/staratelj korisnik usluga potpisuju Ugovor o neposrednim pravima i obvezama u skladu s odredbama ovog Pravilnika te općih akata Vrtića.

(2) Vrtić osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

(3) Vrtić osobne podatke čuva samo onoliko dugo koliko je potrebno u svrhe radi kojih se osobni podaci obrađuju. Ugovor o radu čuva se u dosjeu radnika trajno. Dječji vrtić će čuvati podatke o privoli i obradama kako bi dokazao zakonitost obrade.

Postupak obrade osobnih podataka radnika predviđen je Pravilnikom o obradi i zaštiti osobnih podataka i Uredbi o zaštiti osobnih podataka.

1. **PRIJELAZNE I ZAVRŠNE ODREDBE**

Članak 21.

1. Stupanjem na snagu ovog Pravilnika, prestaje važiti Pravilnik o upisu djece i pravima i obvezama korisnika usluga donesen na 6. sjednici Upravnog vijeća održanoj 24. veljače 2014. g. Klasa: 601-01/14-03/26 UR. Broj: 2155-17-03-14-1.
2. Ovaj Pravilnik stupa na snagu osmog dana od dana objave na oglasnim pločama Dječjeg

vrtića.

Predsjednik/ca Upravnog vijeća:

-----------------------------------

Ovaj Pravilnik je objavljen dana \_\_\_\_\_\_\_\_\_\_\_\_\_\_2021. godine i stupio na snagu dana \_\_\_\_\_\_\_\_\_\_\_\_\_ 2021. godine.

Ravnateljica

Biljana Brkan